題太乙宮武林山贈易高士
作者：樓鑰
朝代：宋

paragraphs: 易居求賦武林山，日困塵勞無暫閒。
我求掛冠欲歸去，念此詩債須當還。
武林山出武林水，靈隠後山無乃是。
此山亦復用此名，細考其來真有以。
天目兩乳到錢塘，一山環湖萬龍翔。
扶輿磅礴擁王氣，皇居壯麗環宮牆。
湖陰一峰如怒猊，勢臨城北尤瑰奇。
吳越大作緇黄廬，爲穿百井以厭之。
從來有龍必有珠，此雖培塿千山餘。
中興南渡爲行都，崇列原廟太乙廬。
曾因祀事來登眺，闤闠塵中有圜嶠。
薰風時來洗袢暑，綠樹陰陰隠殘照。
我得暫來猶醒心，羨君清福住年深。
長安信美非吾土，倦翼惟思歸故林。